Staan jy op aftrede? Lees hier! | Kwarts News
10/27/2016 11:40 AM - Anita Stander - New titles - 0 Comments
Ben Ferreira het onlangs 'n boek gepubliseer met die naam 'Dagbreek na Aftrede' waarin hy goeie advies gee aan persone wat op aftrede staan. Die boek is ook onlangs in Engels beskikbaar gestel. Lees gerus meer oor die skrywer en die motivering agter hierdie waardevolle publikasie.
Ben is in Vereeniging gebore en het op Residensia en Meyerton groot geword. Ben het van vroeg af nuwe geleenthede raakgesien en nuwe dinge probeer. As hoofseun van Hoërskool Dr Malan was dit een van sy ideale om 'n leierskursus vir die leerlingrade van die skole in die Vaaldriekoek aan te bied. Hierdie ideaal is in 'n mate verwesentlik toe hy deel was die span wat Hoofleiersimposium vir hoofseuns en -meisies vir die destydse TOD aangebied het. 'n Projek wat hy later deur die ATKV nasionaal aangebied het.
As student het hy die eerste konserttoer vir die KJA van Die Bult Gemeente aangebied om fondse vir kampterrein in te samel. As HK-lid Sport hy aanvanklik vir die koshuis en later vir die onderwyserskollege ringtennis geïmplementeer.
Hierdie geaardheid, om nuwe geleenthede raak te sien en iets nuuts te begin, het hy ook in sy professionele lewe positief gebruik. Van die goed wat hy geïnisieer het, was onder andere die bou van die amfiteater as deel van die KKNK, die instelling van 'n Postmatriekjaar, die aanbied van Tienertoneel se finaal as deel van Aardklop en programme om onderwysers se hande sterk te maak Leiers van Hoop en Hoop vir Opvoeders.
Ben was een van die mense wat hom so verdiep het in sy werk as senior- en hoofbestuurder dat hy nie veel tyd spandeer het om aan aftrede te dink nie. Toe hy met 'n skok besef dat die eindstreep getrek is was hy bekommerd oor WAT NOU. Ja, as die romantiese deel van aftrede verwater is die realiteit; wat doen ek om my dag om te kry?
Een van Ben se sterkpunte is dat hy glo in die potensiaal van mense, ook die potensiaal van 'n pensioenaris.
Toe Ben genader word om by 'n gemeenskapsdienssentrum betrokke te raak, het hy die geleentheid gesien om by iets nuuts 'n bydrae te maak. El-pidá Dienssentrum is 'n gemeenskapsdienssentrum wat dienste aan ouer mense lewer wie steeds in hul eie huise bly en behoefte het aan dienste wat normaalweg binne ouetehuise en aftree oorde aangebied word. Hier het hy bewus geword van soveel mense wat nog baie potensiaal het en 'n bydrae kan lewer tot 'n beter samelewing, maar wat deur aftrede oorweldig is. Die wegval van 'n werk om na toe te gaan, het hulle die sin om te leef ontneem. Baie van hulle voel dat hulle waardeloos, nutteloos geword het.
Met Dagbreek na Aftrede dui Ben aan dat daar 'n opwindende lewe kan begin na aftrede. 'n Lewe waar jy kan word wie jy werklik is. Gryp die dag en ontdek 'n nuwe lewe wat begin met Dagbreek na Aftrede.